b'\n_START_ARTICLE_\nTermobaarinen pommi\n_START_PARAGRAPH_\nTermobaarinen pommi tuottaa voimakkaan l\xc3\xa4mp\xc3\xb6- ja paineiskun suljetussa tilassa, mink\xc3\xa4 takia se on tuhoisa el\xc3\xa4v\xc3\xa4\xc3\xa4 voimaa ja palavia materiaaleja vastaan. Sill\xc3\xa4 on korvattu aiemmin vastaavaan tarkoitukseen k\xc3\xa4ytetty liekinheitin. Sit\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s vahvasti linnoitettuja kohteita vastaan._NEWLINE_Kehittyneet termobaariset kranaatit voidaan varustaa my\xc3\xb6s rakennusten ja bunkkerien seini\xc3\xa4 l\xc3\xa4p\xc3\xa4iseviksi yhdistelm\xc3\xa4ammuksiksi. L\xc3\xa4p\xc3\xa4isev\xc3\xa4\xc3\xa4n vaikutukseen voidaan pyrki\xc3\xa4 liike-energian tai ontelopanoksen turvin. Useimmat asevoimat kuitenkin p\xc3\xa4\xc3\xa4asiallisesti turvautuvat reikien puhkaisemisessa erillisiin aseisiin._NEWLINE_Termobaarinen vaikutus aikaansaadaan useimmiten aerosolir\xc3\xa4j\xc3\xa4hteell\xc3\xa4 (engl. Fuel Air Bomb), jossa aloitepanos levitt\xc3\xa4\xc3\xa4 nopeasti palavaa aerosolia (esimerkiksi bensiini\xc3\xa4 ja t\xc3\xa4m\xc3\xa4n h\xc3\xb6yryj\xc3\xa4) ymp\xc3\xa4rilleen, ja sytytyspanos sytytt\xc3\xa4\xc3\xa4 ilma-aerosoliseoksen sekunnin murto-osien kuluttua t\xc3\xa4st\xc3\xa4. Varsinaisessa termobaarisessa pommissa kuitenkin levitys ja sytytys toimivat yhdell\xc3\xa4 panoksella (yksivaiheisesti). My\xc3\xb6s aerosolipommin nestem\xc3\xa4inen polttoaine on voitu korvata kiinte\xc3\xa4ll\xc3\xa4 polttoaineena toimivalla r\xc3\xa4j\xc3\xa4hdysaineella, jolla on negatiivinen happitasapaino. Koska r\xc3\xa4j\xc3\xa4hdys etenee aaltona ja aiheuttaa runsasta kaasunmuodostusta, on t\xc3\xa4llaisella tilavuudeltaan suurella palavan aineen ja ilman seoksella suuri painevaikutus. Samasta syyst\xc3\xa4 se levi\xc3\xa4\xc3\xa4 nopeasti. Syttyess\xc3\xa4\xc3\xa4n seos synnytt\xc3\xa4\xc3\xa4 my\xc3\xb6s l\xc3\xa4mp\xc3\xb6\xc3\xa4, mik\xc3\xa4 vahvistaa painevaikutusta l\xc3\xa4mp\xc3\xb6laajenemisen vuoksi. Kyseess\xc3\xa4 ei ole varsinainen r\xc3\xa4j\xc3\xa4hdys (detonaatio) vaan hitaampi nopean palamisen muoto, humahdus (deflagraatio). Yleens\xc3\xa4 t\xc3\xa4llaisella pommilla ei ole sirpalekuorta, koska sellainen rajoittaisi tavoitteena olevaa painevaikutusta huomattavasti eik\xc3\xa4 deflagraatio my\xc3\xb6sk\xc3\xa4\xc3\xa4n anna sirpaleille kovin suurta liike-energiaa.'